Diari Oficial de la Generalitat Valenciana


Sumari del DOGV 3413, del 15-01-1999 (1998/10199)

RESOLUCIÓ de 16 de novembre de 1998, del conseller d'Obres Públiques, Urbanisme i Transports, relativa a l'aprovació definitiva de la modificació de les Normes Subsidiàries de Planejament Municipal de Sellent, per canvi de qualificació de zona verda a ús públic recreativoesportiu i l'ampliació de zona verda pública en la partida de les Hortes.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3413

Data del DOGV
:   15-01-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/10029


Data del document
:   16-11-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Sellent
    * pla d'urbanisme

RESOLUCIÓ de 16 de novembre de 1998, del conseller d'Obres Públiques, Urbanisme i Transports, relativa a l'aprovació definitiva de la modificació de les Normes Subsidiàries de Planejament Municipal de Sellent, per canvi de qualificació de zona verda a ús públic recreativoesportiu i l'ampliació de zona verda pública en la partida de les Hortes. [1998/M10901]
  
Vist l'expedient relatiu al Projecte de Modificació de les Normes Subsidiàries de Planejament Municipal de Sellent (València), per canvi de qualificació de zona verda a ús públic recreativoesportiu i l'ampliació de zona verda pública en la partida de les Hortes, i del qual resulten els següents:
  
Antecedents de fet
  
Primer
  
El projecte se sotmeté a informació pública mitjançant l'Acord del Ple de l'Ajuntament en sessió de 25 de juliol de 1997 i, després del pertinent període d'informació pública, en el qual no es presentaren al·legacions, resultà aprovat provisionalment sense necessitat de nou acord plenari, en haver previst expressament en l'acord inicial que es consideraria aprovat provisionalment, sense necessitat de nou acord, si durant el període d'exposició al públic no s'hagueren presentat al·legacions.
  
L'anunci de la citada informació pública es publicà en el Diari Oficial de la Generalitat Valenciana número 3.072 de 5 de setembre de 1997, en el Butlletí Oficial de la Província de València número 108 de 21 d'agost de 1997 i en un diari no oficial d'àmplia difusió a la localitat el 8 d'agost de 1997.
  
Segon
  
El projecte consta de memòria i plans d'informació i d'ordenació.
  
Tercer
  
La Comissió Territorial d'Urbanisme de València, en sessió de 17 de desembre de 1997, acordà suspendre l'aprovació definitiva del projecte de referència, a causa d'unes deficiències que, en síntesi, es referien a les alineacions de la nova zona esportiva, la justificació de l'aptitud de servei de la zona verda i l'afecció de la sendera de Montot.
  
Quart
  
El Ple de l'Ajuntament de Sellent, en sessió de 30 de gener de 1998, aprovà la nova documentació per a l'esmena de les deficiències assenyalades en el citat acord de la Comissió Territorial d'Urbanisme de València.
  
Cinqué
  
La citada Comissió Territorial d'Urbanisme, reunida en sessió de 5 de març de 1998, informà favorablement el present expedient.
  
Sisé
  
Aquesta Conselleria, amb data 6 d'abril de 1998, informà favorablement l'aprovació definitiva del present expedient.
  
Seté
  
El Consell Jurídic Consultiu emeté dictamen el 9 de juliol de 1998.
  
Fonaments de dret
  
Primer
  
El Consell Jurídic Consultiu en el seu dictamen 479/98, relatiu al present expedient, ha aconsellat retrotraure les actuacions de l'expedient en el moment immediatament anterior al de la pràctica d'informació pública, al considerar que de la documentació aportada a l'expedient de les tres publicacions ordenades pel Ple de l'Ajuntament de Sellent de 10 de gener de 1997, només resultaven dues publicacions: la del DOGV i la d'un periòdic de difusió provincial. Així com l'anunci aparegut en el DOGV es refereix a: «la modificació de les normes subsidiàries de planejament per creació de zones de protecció paisatgística en aquest terme municipal», la qual cosa no és objecte de la present modificació. A més, que no consta en l'expedient sol·licitud o informe favorable o autorització de l'organisme de conca competent per a portar a cap l'ampliació de la zona verda que es pretén ubicar en el barranc de l'Horteta, la qual cosa podria afectar la zona de domini públic hidràulic estatal. D'altra banda, quant al fons de la modificació, el Consell Jurídic Consultiu no observa cap inconvenient per a dictaminar favorablement la seua aprovació definitiva.
  
Certament, de la documentació remesa al Consell Jurídic Consultiu s'observa que per error s'ometé involuntàriament l'anunci d'informació pública de l'expedient aparegut en el DOGV número 3.072, de 5 de setembre de 1997, referit a la «modificació de les normes subsidiàries, per canvi de qualificació de zona verda d'ús públic recreativoesportiu i l'ampliació de zona verda pública en les partida de les Hortes, d'aquest terme municipal»; així com la seua publicació en el Butlletí Oficial de la Província número 108, de data 21 d'agost de 1997, que sí que consten en l'expedient. Sens dubte, el dit error per omissió en la documentació remesa produí que el Consell Jurídic Consultiu percebera tal deficiència procedimental. Deficiència aquesta que s'entén esmenada dels mateixos documents incorporats a l'expedient.
  
D'altra banda, respecte del corresponent informe favorable o autorització de l'organisme de Conca competent, cal assenyalar que el representant del Ministeri de Medi Ambient que assistí a la sessió de la Comissió Territorial d'Urbanisme de València on s'analitzà l'expedient, no manifestà la seua oposició a l'aprovació definitiva d'aquest. No obstant això, abans que s'actue sobre els citats terrenys del barranc de l'Horteta, l'Ajuntament de Sellent haurà d'obtindre, si és procedent, prèviament la corresponent autorització de la Confederació Hidrogràfica del Xúquer.
  
De manera que aquesta Conselleria, a la vista d'allò que s'ha actuat considera que les irregularitats advertides en la tramitació de l'expedient pel Consell Jurídic Consultiu han quedat esmenades. I, en conseqüència, respecte del procediment, en el cas present, s'han observat les prescripcions legalment establides per a les modificacions de planejament general d'aquesta índole, que estan constituïdes pels articles 38 i 39, per remissió del 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han demanat els diferents informes preceptius.
  
Segon
  
Quant al fons de l'assumpte, el present expedient atén a una doble finalitat pública: el canvi de qualificació de zona verda a zona d'ús públic recreativoesportiu, d'una banda, i l'ampliació de la zona verda del municipi, de forma que queden unides dues zones verdes actualment existents, d'una altra.
  
D'aquesta manera, els objectius fonamentals pretesos són, segons assenyala la memòria del projecte, dotar la població d'una zona esportiva amb característiques adequades a l'ús previst, així com crear una franja contínua de zona verda en el barranc central, que permet la realització d'un parc passeig unitari i continu capaç d'enllaçar les dues riberes.
  
La modificació no comporta l'augment de l'aprofitament lucratiu privat, ni desafecta sòl urbà d'ús o destinació pública. Al contrari, s'augmenta la superfície qualificada de zona verda en 3.422 m², i s'incrementa, igualment, la superfície destinada a dotacions públiques (zona verda o usos recreativoesportius) en 7.552 m². Per tant, disminueix la densitat d'edificació preexistent i respecta la previsió legal, i es compleix amb això l'estàndard mínim de parc públic de la citada llei.
  
Tercer
  
Respecte a la competència per a l'aprovació de l'expedient, el conseller de Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament, de conformitat amb allò que s'ha establit en l'article 39 de la LRAU, en relació amb l'article 6.D del Decret 77/1996, de 16 de abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de concordant i pertinent aplicació, oït el Consell Jurídic Consultiu, resolc:
  
Aprovar definitivament la modificació de les Normes Subsidiàries de Planejament Municipal de Sellent, per canvi de qualificació de zona verda a ús públic, recreativoesportiu i l'ampliació de zona verda pública en la partida de les Hortes. Sense perjuí que l'Ajuntament de Sellent obtinga, si és procedent, la corresponent autorització de la Confederació Hidrogràfica del Xúquer abans d'iniciar actuacions respecte dels terrenys situats en el barranc de l'Horteta.
  
La present resolució entrarà en vigor el mateix dia de la seua publicació en el DOGV.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquest. Per a la interposició del mencionat recurs serà requisit imprescindible que, amb caràcter previ, el recurrent comunique a aquest òrgan la interposició del mencionat recurs, de conformitat amb allò que s'ha previst en els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga exercir qualsevol altre recurs que s'estime oportú.
  
València, 16 de novembre de 1998.- El conseller d'Obres Públiques, Urbanisme i Transports: José Ramón García Antón.